CC 20220801
8:1 Note: Cum turba multa esset cum iesu. Eft on þam dagen him wæs mide mycel manigeo. & næfden hwæt hyo æten. Ða cwæð he to-somne ge-clepeden his leorning-cnihten.\n8:2 Ic ge-miltsie þisse manigeo. for þan hy þri dages me ambidiað. & næbbed hwæt hyo æten.\n8:3 Gyf ich hyo fæstende to hyre huse læte be weige hyo ge-teorieð. sume hyo comen feorran.\n8:4 þa andswerede him hys leorning-cnihtes. Hwanen maig anig man þas mid hlafen on þissen westen ge-fellen.\n8:5 Þa axode he hyo hu fele hlafe hæbbe ge. hyo cwæðen seofen.\n8:6 Þa het he sitten þa manige ofer þa eorðan. & nam þa seofe hlafes & gode þancede. & hyo bræc & sealde his leorning-cnihten. þt hyo to-foran heom asetten. & hyo swa dydon.\n8:7 & hyo næfden buten feawe fisxe. & he þä bletsede. & het be-foren heom asetten. & hyo swa dyden.\n8:8 & hyo æten & wurðen fylde. & hy namen þæt of þam brithmen (sic) be-laf seofen wilien fulle.\n8:9 Soðlice þa þe þær æten. wæren feower þusendæ. & he hyo for-let.\n8:10 End sone he on scyp mid his leorning-cnihten astah. & com on þa dæles dalmanu-ða.\n8:11 & þa ferden þa farisei & on-gunnen mid hym smeagen. & tacne of hefene sohten & his fandeden.\n8:12 Þa cwæð he reowsiende on his gaste. hwi secd þeos cneorys taken. Soðlice ic eow segge ne beoð þisse cneorisse tacen ge-seald.\n8:13 & hyo þa for-lætende eft on scyp astah. & ferde ofer þanne muðan.\n8:14 & hyo ofer-geaten þt hyo hlafes ne namen. & hyo næfden on scype mid heom buten ænne hlaf.\n8:15 & he heom. bæd & cwæð. Lokiað & warniað fram farisea & herodes hæfe.\n8:16 Þa þohten hyo be-tweoxe heom. & cwæðen. næbbe we nane hlafes.\n8:17 þa se hælend þt wiste. he cwæð. hwæt þence ge for þan ge hlæfes næbbeð. gyt ge ne on-cnaweð ne on-gyteð. gyet ge hæbbeð eowre heorte ge-blende.\n8:18 Eagen ge hæbbeð & ne ge-seoð. & earen & ge ne hereð. ne ge ne þenceð\n8:19 hwanne ic bræc fif hlafes & twegen fixas. & hu fela wiligenne ge naman fulle. Hy cwæðon þa twelfe.\n8:20 Ænd hwanne seofan hlafas feower þusende. & hu fele wiligene britsena ge namen fulle. hy saiden seofen.\n8:21 Ða saigde he heom. hwi ne ongyte ge hyt.\n8:22 & hyo comen þa to bethsaida. & hyo brohten hym þa ænne blindne. & hine bæden þt he hine æt-rine.\n8:23 & þa æt-ran he þas blinden hand end lædde hine buton þa wic. & spætte on his eagen. & his hand on asette & hine axode. hwæder he aht ge-seage.\n8:24 Ða quoth. he. þa þæ he hine be-seag. ic ge-seo men swilce treow gangende.\n8:25 Eft he asette his hand ofer his eagen. & he ge-seah þa. & warð ge-eodneowed. swa þt he brihtlice eall ge-seah.\n8:26 Ða sende he hine to his huse. & cwæd. ga to þinen huse. & þeah þu on tun gä nanen þu hit ne segge.\n8:27 Þa eode he & his leorning-cnihtes on þt castell ceastre philippi. & he on weige his leorning-cnihtes axode. hwæt seggeð men þt ic syo.\n8:28 Ða andswereden hyo. sume Johannem þanne fulluhtere. sume heliam. sume sumne of þam witegen.\n8:29 Ða cwæð he. hwæt segge ge þt ic syo. Þa andswerede petrus hym. & quoth. Þu ert crist.\n8:30 & þa bead he hym þt hyo nanen be him ne saigden.\n8:31 Ða on-gan he hyo læren þt mannes sune ge-bered feole þinge þolien. & beo aworpen fram ealdor-mannen. & heah-sacerden. & bokeren. & beon of-slagen. & æfter þreom dagen arisan.\n8:32 & spæcen þa openlice. & þa nam petrus hine. & gan hine þreatigen.\n8:33 þa be-wende he hine & kydde petre. & quoth. Ga on bæcc sathanas for þan þu nast þa þing þe synde godes. Ac þa þing þe synde manne.\n8:34 Ða cwæð he to-gædere ge-clepede manega mid his leorning-cnihten. Gyf hwa wile me felgien wið-sace hine sylfne. & nime his cwolmenge & folgie me.\n8:35 Se þe wile his sawle hæle ge-don. se hyo for-spilð. Se þe for-spild his sawle for me. & for þam godspelle se hyo ge-hælð.\n8:36 Hwæt fremed men þeah he ealne midden-eard ge-streonig. & do his sawle for-wurðe.\n8:37 odðe hwilc ge-wrixl syld se man for his sawle.\n8:38 Soðlice se þe me for-sihð & mine word on þisre unriht-hameðen & synfullen cneorysse. þane mannes sune for-sihð. þanne he cemð on his fader wulder mid his halgen ænglen.